24MOC-69

Nafarroako Gorteetako kide eta Unión del Pueblo Navarro talde parlamentarioaren eledun José Javier Esparza Abaurrea jaunak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko:

Mozioa, zeinaren bidez Nafarroako Parlamentuak babesa ematen baitio tauromakiari, eta errefusatu egiten baititu Espainiako Gobernuak tauromakiari egindako erasoak.

Zioen azalpena

Espainiako Gobernuak Kulturako ministro Ernest Urtasunen bidez jakinarazi du kendu egin duela Tauromakiako Sari Nazionala.

UPNren aburuz, zenbait legeren aitorpena eta babesa duen Nafarroako aspaldi-aspaldiko ohitura baten aurkako eraso funsgabe bat da.

Hala, tauromakia azaroaren 12ko 18/2013 Legearen babesa du; izan ere, kultur ondaretzat hartzen du, Espainiako lurralde osoan babestu beharrekoa, bai eta maiatzaren 26ko 10/2015 Legearena ere, gure kultur ondare immateriala babesteko.

Bi lege horien aurkako errekurtsorik ez da inoiz aurkeztu; hortaz, administrazio publiko guztiek errespetatu eta sustatu behar dituzte.

Ez Nafarroa ez Espainia ez lirateke tauromakiarik gabe ulertuko; izan ere, jarduera horrek, gure tradizioaren eta kulturaren parte izateaz gain, ekonomia eta enplegua sortzen ditu.

Kontrakoa adierazi nahi duten ahots kritikoak gorabehera, zezenaren munduak osasun ona izaten jarraitzen du Nafarroan; izan ere, abeltzaintzako 64 ustiategi dauzkagu, 15.000 ale baino gehiago dituztenak; familia asko bizi dira hortik, urtean zehar egin ohi diren 1.700 zezen-festa herrikoiei eta zezenketei esker.

Datu horiei guztiei Iruñeko errealitate berariazkoa gehitu beharko litzaioke, nazioartean erreferentea baita zezenaren munduan, sanferminak direla-eta.

Iruñeko zezen-plazak, sanferminetan (uztailaren 5etik 14ra), 20.000 ikusle hartzen ditu egunero, halako moduan non festa jendetsua eta milaka eta milaka nafarrek maitatua egiten baita.

Nafarroa da, gainera, bere lurraldean zezen-festa gehien egiten duten probintzietan hirugarrena, eta tauromakia Nafarroako udalen % 54an dago: ia 1.7000 zezen-festa egin ziren 2023ko denboraldian; horietarik 31, zezenketak.

UPNn ez dugu sanferminetan entzierrorik ez duen Nafarroarik nahi, eta ez dugu zezen-festarik gabeko jairik nahi gure herrietan.

Gure ustez, ikusita Pedro Sánchezen Gobernuak zezenen munduaren aurkako erasoa (tauromakiaren artea balioan jartzeko balio zuen sari bat kendu du), gure jarrera politikoa argi uzteko unea da hau.

Erabaki-proposamena:

1. Nafarroako Parlamentuak erabat errefusatzen ditu Espainiako Gobernuak, Pedro Sánchez buru duela, tauromakiaren kontra egindako erasoak et errefusatu egiten du Tauromakiako Sari Nazionala kendu izana.

2. Nafarroako Parlamentuak bere babesa adierazten dio tauromakiari, Nafarroako Foru Komunitatearen eta Espainiaren kulturaren funtsezko parte den aldetik.

3. Nafarroako Parlamentuak eskertu eta balioetsi egiten du zezenaren mundua, arte tradizional bat mantentzeagatik eta Nafarroako landa eremu askori balio sozial eta ekonomiko handia emateagatik.

Iruñean, 2024ko maiatzaren 8an

Foru parlamentaria: José Javier Esparza Abaurrea